Du hører nok hele tiden, at børn får alt for meget sukker fra f.eks. slik, sodavand, saftevand, kager og is. Tilsat sukker er også det, man kalder tomme kalorier, fordi det netop kun består af sukker (modsat naturligt sukker i frugt, hvor man samtidig får frugtens vitaminer med). Sukker optager pladsen for rigtig mad, så man risikerer, at behovet for vitaminer og mineraler ikke bliver dækket. Spædbørn og småbørn bør slet ikke få slik, sodavand eller saftevand. Det er helt unødvendigt og optager pladsen for vitaminer og næring. For de lidt større børn og voksne er anbefalingen, at tilsat sukker i maden ikke bør være mere end 10 % af energiindtaget. Det svarer ca. til 30 gram dagligt for et børnehavebarn – inkl. alt fra tilsat sukker i saft, sodavand, slik, brød, kage og marmelade.